Kontingentstruktur

**Forslag til vedtak:**

**Studieforbundet Funkis endrer grunnlaget for beregning av medlemskontingent fra antall medlemmer i medlemsorganisasjonene til aktivitetsstyrt kontingent, dvs. antall gjennomførte studietimer foregående år.**

* **Minimumssatsen for kontingent fastsettes til kr 4 000.**
* **Maksimumssatsen for kontingent fastsettes til kr 500 000.**
* **Aktivitetsbasert kontingent for 2022 settes til kr 30 pr studietime VO.**
* **På grunn av Covid 19 og redusert antall studietime i 2020 og 2021 settes studietimer 2019 som grunnlag for beregning av kontingent for 2022.**
* **Fremtidige satser for aktivitetsbasert kontingent fastsettes av årsmøtet ved behandling av årlige budsjetter.**

**Begrunnelse for vedtaket:**

Medlemskontingent sammen med grunntilskudd og administrasjonstilskudd er driftsgrunnlaget for driften av Studieforbundet Funkis. Fordelingen har vært:

Medlemskontingent kr 1 250 000

Driftstilskudd kr 1 500 000

Administrasjonstilskudd

Fra VO midlene kr 3 500 000

Den nye voksenopplæringsloven og derav følgende retningslinjer gir oss ikke lenger anledning til å beregne og trekke administrasjonstilskudd fra VO midler. Som en kompensasjon for dette er grunntilskuddet øket til kr 4 900 000. Beregningsgrunnlaget for nytt grunntilskudd er antall gjennomførte studietimer VO.

Det nye grunntilskuddet kompenserer og dekker ikke opp tidligere grunntilskudd og vårt behov for administrasjonstilskudd. Myndighetene forventer at restansen dekkes ved økning av kontingent eller andre inntekter. Vår mulighet for andre inntekter er minimale, og økning av kontingent er derfor eneste mulighet vi har for inndekning.

Budsjettutkast for 2022 viser at Studieforbundet Funkis har et udekket inntektsbehov i størrelse kr 1 750 000. Dersom vi med dagens beregningsmodell skal dekke opp dette gapet vil kontingenten pr medlem i medlemsorganisasjonene måtte økes fra kr 5 pr medlem til kr 9 pr medlem forutsatt at minimumskontingent økes til kr 4 000 og maksimumskontingent økes til kr 500 000. Flere medlemsorganisasjoner har tidligere gitt uttrykk for at de synes de betaler mer for medlemskapet enn det de får tilbake. Det er likevel slik at hvis disse foreningene prioriterte studiearbeid og kjennskap til tilskuddene ville de høste flere fordeler enn ulemper ved et medlemskap. Vi ser at foreninger som Mental Helse og Fibromyalgiforbundet har gjennomført bevisste satsinger og fått gode resultater.

Det er bare ved beregning av medlemskontingent vi bruker medlemstall. I alle andre beregninger legger vi aktivitet, dvs. studietimer, til grunn. Et eksempel på dette er beregning av antall stemmer på årsmøtet osv.

Det innstilles derfor på at Studieforbundet Funkis endrer grunnlaget for medlemskontingent fra medlemstall i organisasjonen til gjennomført aktivitet foregående år. Ved en slik omlegging er aktivitet et gjennomgående prinsipp og hver organisasjon betaler kontingent ut ifra bruk og at den organisasjonen som har størst aktivitet betaler mest, samt at en sikrer en forsvarlig drift og utvikling av Studieforbundet Funkis.

Det skal nevnes at p.t er det kun studietimer fra VO midlene som danner grunnlag for beregning av grunntilskuddet. Det pågår imidlertid et arbeid mot departementene for å dokumentere at det også er behov for driftstilskudd for administrering av tilretteleggingsmidlene og at det blir innarbeidet i beregningsgrunnlaget for grunntilskudd. Modellen, slik den nå presenteres, forutsetter at vi ikke får gjennomslag for at tilretteleggingsmidlene og skal innarbeides i grunnlaget for beregning av grunntilskudd.

Ny kontingentmodell baserer seg på antall kurstimer som hver medlemsorganisasjon har mottatt tilskudd for i det foregående året.

For å balansere budsjettet for 2022 er behovet for innkrevd medlemskontingent i 2022 estimert til kr 3 000 000.

2019 er valgt som basis-år for kontingent i 2022. På grunn av at pandemitiltak og restriksjoner har de enkelte medlemsorganisasjonene ikke hatt mulighet til å gjennomføre planlagte og budsjetterte kurstimer i 2020 og 2021. Sentralstyret anbefaler derfor at antall studietimer i 2019 legges til grunn for beregning av ny kontingent. I 2019 ble det utbetalt opplæringstilskudd til 191 142 kurstimer. Det gir en beregnet kontingentsats på kr 30 pr studietime.

Vi regner med at 2022 blir et mer normalt studieår, slik at kontingenten 2023 vil kunne beregnes ut fra studietimer 2022.

**Vurdering:**

Beregninger viser at alle medlemsorganisasjonene reelt sett kommer bedre eller tilnærmet likt ut med den nye modellen. Hovedårsaken til dette er at vi tidligere trakk kr 3 500 000 i administrasjonstilskudd fra tildelte VO midler før timetilskuddet ble beregnet. Basert på studietimene i 2019 utgjorde det fratrekket kr 18 pr studietime. I den nye modellen er alle tildelte VO-midler med i beregningen av timetilskudd.

Hvis driften av Studieforbundet Funkis skal sikres, er økning av kontingenten nødvendig. En økning etter nåværende regler basert på medlemstall vil slå negativt ut for organisasjoner med mange medlemmer og liten kursaktivitet (som søker tilskudd i Funkis).

En kontingent basert på aktivitet og studietimer vil medføre at de organisasjonene som bruker Studieforbundet Funkis mest og som har mange studietimer og får store studietilskudd betaler en større kontingent.